Ebyemizannyo
BYA BASASI BAFFE
Bell Super League:
Bunnamwaya 0-1 Simba
UTODA 0-3 Victors
Police 3-1 Masaka
Fire Masters - Proline (tebaazannye)
OKUWERA Fred Kajoba (Simba) kwe yaweze nti waakujoogera Bunnamwaya FC ewaayo (e Buikwe) tekwabadde kwa kwekangabiriza bwe yagirumbyeyo n’agisonseka akagoolo kamu.
Guno gwe gwasoose mu sizoni eno Bunnamwaya okukubirwa mu maka gaayo e Buikwe mu mupiira mwe yayolesezza omutindo ogwa kyakayiga, nga n’okwegeza yeegezezza mu ggoolo ya Simba akalundi kamu kokka! Kizito Luwaga ye yaweerezza ennyanda mu ddakiika eya 55 n’egwa butaka nga Robert Omunuk tannateebera Simba mu ddakiika y’e 70.
Omuteebi ali ku foomu, Ceasar Okhuti teyazannyidde Bunnamwaya sso nga ne Martin Muwanga yabadde ku kkoligo lya kaadi.
E Kavumba, bannyinimu aba Fire Masters tebaalabiseeko oboolyawo nga tebaagala Proline kubaswalizaayo anti n’omutindo gwabwe ebiro bino si gwe guli awo omulungi ennyo! Sizoni ewedde, baagaana okukyalira Boroboro e Lira ate mu sizoni eno, tebaakyalira Old Timers mu Bell Uganda Cup.
Mu mirala, Police yatimpudde Masaka (3-1) ate Victors n’ewumiza UTODA (3-0).
Mu ngeri y’emu, aba URA eggulo baasiibye mu kuwuga ne sauna ku wooteeri ya Jokers e Bweyogerere ng’akakodyo k’okuwawula abazannyi abeetegekera Bunnamwaya ku fayinolo ya Bell Uganda Cup e Gulu ku Lwomukaaga.
lug_Latn lug_Latn zho_Hans sna_Latn fij_Latn eng_Latn eng_Latn lug_Latn lug_Latn lug_Latn lug_Latn lug_Latn lug_Latn